BEGRUNDELSE

1. FORSLAGETS FORMÅL

Den 9. WTO-Ministerkonference (MC9) finder sted den 3.-6. december 2013 i Indonesien. Der er forhandlinger i gang om en række foranstaltninger, der muligvis vil kunne opnås enighed om på Ministerkonferencen. Nogle af disse er en del af Doha-udviklingsdagsordenen (DDA), og hvis der opnås enighed om dem, vil det være det første skridt hen imod afslutningen af hele Doha-forhandlingsrunden. Der vil muligvis også kunne opnås enighed om en række andre, ikke-DDA-spørgsmål på MC9, men disse spørgsmål er genstand for et særskilt forslag til rådsafgørelse.

Der foregår forhandlinger i 3 søjler, hvad DDA-spørgsmål angår: lettelse af samhandelen, landbrug og udvikling. EU tillægger det den allerstørste betydning at nå til enighed om lettelse af samhandelen, hvilket vil give store økonomiske fordele for alle WTO's medlemmer. Hvis forhandlingerne om lettelse af samhandelen skrider frem som planlagt i optakten til MC9, bør WTO-medlemmerne være i stand til at nå til politisk enighed om aftalens grundtekst. Ikke desto mindre vil den endelige udformning af aftalens tekst kun finde sted i 2014, når tidsplanerne for gennemførelse ligger klar (vedrørende de bestemmelser, der planlægges gennemført på tidspunktet for aftalens ikrafttræden), da disse udgør en integrerende del af aftalen. Hvis forhandlingerne skrider tilfredsstillende frem i denne retning, og MC9 vil være i stand til at nå til politisk enighed om aftalen om lettelse af samhandelen, så vil en del af MC9-aftalen også handle om at opnå resultater vedrørende visse udviklings- og landbrugsspørgsmål. Nogle af disse udviklings- og landbrugsspørgsmål forventes at kræve en rådsafgørelse allerede til MC9 og er derfor omfattet af nærværende forslag. En separat rådsafgørelse om EU's holdning til aftalen om lettelse af samhandelen vil sandsynligvis være nødvendig i 2014, når teksten om lettelse af samhandelen er helt klar, og det kræver, at EU indtager en holdning i WTO.

Dette forslag til en rådsafgørelse er derfor begrænset til udviklings- og landbrugsresultater, der kan opnås enighed om på MC9, nemlig:

· en overvågningsmekanisme vedrørende bestemmelser om særlig og differentieret behandling af udviklingslande: I overensstemmelse med de retningslinjer, der blev vedtaget af WTO's Almindelige Råd den 31. juli 2002, afslutter den særlige samling i WTO's Handels- og Udviklingskomité forhandlingerne om opgaverne, strukturen og mandatet for en overvågningsmekanisme, som skal bidrage til at fremme integreringen af medlemmer, som er udviklingslande og mindst udviklede lande, i det multilaterale handelssystem

· forvaltning af toldkontingenter: Teksten, der fastlægges på MC9, vil omfatte bestemmelser om gennemsigtighed og en underudnyttelsesmekanisme. Hvad gennemsigtighed angår sidestilles forvaltning af toldkontingenter med importlicensforanstaltninger og er dermed underlagt WTO-aftalen om importlicensprocedurer, hvilket betyder, at visse proceduremæssige krav/gennemsigtighedskrav gælder (f.eks. obligatorisk offentliggørelse, frister for behandling af en ansøgning og anmeldelse). Desuden bør der anvendes et nødvendighedskriterie, som fastsætter, at de administrative procedurer ikke må være mere belastende end absolut nødvendigt for at administrere foranstaltningen. Vedrørende underudnyttelsesmekanismen kan det importerende WTO-medlem blive anmodet om at ændre kvoteforvaltningen til en først til mølle-metode eller til en ordning med automatiske og ubetingede licenser, når et toldkontingents udnyttelsesgrad ligger under 65 % i en vis periode (eller i tilfælde af undladelse af underretning).

· fødevaresikkerhed: Der søges enighed under MC9 om en "tilbageholdenhedsklausul", som vil beskytte fødevaresikkerhedsprogrammerne i nogle udviklingslande, der er medlemmer, mod at blive anfægtet i WTO i en bestemt periode og på særlige betingelser. Dette kunne være i form af en ministerafgørelse.

Formålet med dette forslag er at gøre det muligt for Den Europæiske Union at tilslutte sig konsensus om ovennævnte emner på den 9. WTO-Ministerkonference. Forslaget fastsætter derfor, at Rådet bemyndiger Kommissionen til at indtage en holdning i WTO på vegne af Den Europæiske Union, hvorved den tilslutter sig konsensus med henblik på at støtte vedtagelsen af de pågældende afgørelser.

Da Ministerkonferencen finder sted den 3.-6. december, og da der pågår forhandlinger om alle delene af den mulige Balipakke, forventer Kommissionen, at Rådet træffer sin afgørelse, når situationen vedrørende de relevante tekster er tilstrækkeligt klar, muligvis under selve Ministerkonferencen.

2. FORSLAGETS RETSGRUNDLAG

Artikel 218, stk. 9, i traktaten om Den Europæiske Unions funktionsmåde (TEUF) fastsætter, at Rådet på forslag af Kommissionen eller Unionens højtstående repræsentant for udenrigsanliggender og sikkerhedspolitik vedtager en afgørelse om den holdning, der skal indtages på Unionens vegne, når et organ, der er oprettet ved en international aftale, skal træffe en afgørelse med retsvirkninger. Ministerkonferencens afgørelser vedrørende forvaltning af toldkontingenter, fødevaresikkerhed og overvågningsmekanismen falder ind under denne bestemmelse.

Alle de planlagte foranstaltninger falder ind under anvendelsesområdet for den fælles handelspolitik (artikel 207 i TEUF) og er direkte forbundet med Verdenshandelsorganisationens (WTO's) og det multilaterale handelssystems funktionsmåde.

3. FORSLAGETS ANVENDELSESOMRÅDE

Kommissionen bemyndiges til at indtage en holdning på vegne af Den Europæiske Union, hvorved den tilslutter sig konsensus med henblik på at støtte vedtagelsen af de afgørelser, der træffes på Ministerkonferencen vedrørende fødevaresikkerhed, forvaltning af toldkontingenter og overvågningsmekanismen.

I overensstemmelse med artikel 218, stk. 10, vil Europa-Parlamentet straks blive underrettet fuldt ud.

2013/0364 (NLE)

Forslag til

RÅDETS AFGØRELSE

om fastlæggelse af den holdning, som Den Europæiske Union skal indtage på Verdenshandelsorganisationens (WTO's) 9. Ministerkonference

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Den Europæiske Union tillægger det multilaterale handelssystems funktionsmåde og den gradvise styrkelse heraf afgørende betydning og erkender, at det er nødvendigt at fremskynde Doharunden af multilaterale handelsforhandlinger. Et vellykket resultat af den 9. WTO-Ministerkonference vil være et nødvendigt skridt i retning af dette mål og føre til politisk enighed om en WTO-aftale om lettelse af samhandelen sammen med begrænsede resultater i landbrugs- og udviklingsspørgsmål, navnlig dem, der er af betydning for de mindst udviklede lande.

(2) Udvikling står centralt i Doha-runden af handelsforhandlinger. På mødet den 31. juli 2002 godkendte WTO's Almindelige Råd henstillingen fra den særlige samling i Handels- og Udviklingskomitéen om at indføre en overvågningsmekanisme for særlig og differentieret behandling. Denne overvågningsmekanisme bør sigte mod at bidrage til at fremme integreringen af medlemmer, som er udviklingslande og mindst udviklede lande, i det multilaterale handelssystem. Den særlige samling i Handels- og Udviklingskomitéen er ved at afslutte sine forhandlinger vedrørende opgaverne, strukturen og mandatet for en sådan mekanisme. Den Europæiske Union bør støtte den afgørelse, der efterfølgende træffes af Ministerkonferencen.

(3) Landbrug er et centralt element i Doha-udviklingsdagsordenen, og det kan kun fuldt afsluttes som del af en endelig løsning, som omfatter adskillige andre områder inden for DDA's mandat. Ikke desto mindre erkender Den Europæiske Union, at nogle WTO-medlemmer er interesserede i at løse specifikke landbrugsproblemer allerede under den 9. WTO-Ministerkonference, hvilket vil gå hånd i hånd med politisk enighed om en ambitiøs aftale om lettelse af samhandelen.

(4) Den effektive forvaltning af toldkontingenter og gennemsigtighed med hensyn til deres anvendelse er af væsentlig betydning for at sikre, at tidligere forpligtelser, der er indgået under Uruguay-runden, vedrørende markedsadgang for landbrugsvarer er korrekt implementeret. Forhandlinger, der er gennemført i WTO i løbet af hele 2013, har gjort det muligt for medlemmerne at nå til enighed om gennemførelsen af en ordning for forvaltning af toldkontingenter, som omfatter bestemmelser om gennemsigtighed og en underudnyttelsesmekanisme. Hvad gennemsigtighed angår bør forvaltning af toldkontingenter sidestilles med importlicensforanstaltninger og dermed underlægges WTO-aftalen om importlicensprocedurer, hvilket betyder, at visse proceduremæssige krav og gennemsigtighedskrav bør gælde. Desuden bør der anvendes et nødvendighedskriterie, som fastsætter, at de administrative procedurer ikke må være mere belastende end absolut nødvendigt for at administrere den relevante foranstaltning. Vedrørende underudnyttelsesmekanismen kan det importerende WTO-medlem blive anmodet om at ændre kvoteforvaltningen til en først til mølle‑metode eller til en ordning med automatiske og ubetingede licenser, når et toldkontingents udnyttelsesgrad ligger under et bestemt niveau i en vis periode (eller i tilfælde af undladelse af underretning). En afgørelse om forvaltning af toldkontingenter, der bør støttes af Den Europæiske Union, er nu planlagt truffet af Ministerkonferencen.

(5) WTO-medlemmerne bør have mulighed for at gennemføre nødvendige programmer, herunder offentlig oplagring af hensyn til fødevaresikkerheden, i overensstemmelse med WTO-bestemmelserne. Programmer for offentlig oplagring af hensyn til fødevaresikkerheden skal opfylde specifikke betingelser, der er aftalt mellem WTO-medlemmerne, for ikke at fordreje den internationale handel. Forhandlinger, der er gennemført i WTO i løbet af hele 2013, har gjort det muligt for medlemmerne at finde en passende løsning vedrørende sådanne programmer, der anvendes af udviklingslande, i form af en forståelse mellem medlemmerne ("tilbageholdenhedsklausul") om ikke at anfægte sådanne programmer i en bestemt periode, forudsat at de opfylder visse betingelser. En afgørelse, der bekræfter denne forståelse, er nu planlagt truffet af Ministerkonferencen, og den bør støttes af Den Europæiske Union.

(6) Den Europæiske Unions afgørelse om at tilslutte sig en konsensus på den 9. WTO-Ministerkonference om overvågningsmekanismen, forvaltning af toldkontingenter og fødevaresikkerhed er afhængig af de fremskridt, der gøres med hensyn til aftalen om lettelse af samhandelen, og specifikt af, hvorvidt Ministerkonferencen når til politisk enighed om teksten til denne aftale —

VEDTAGET DENNE AFGØRELSE:

Artikel 1

Den Europæiske Unions holdning til fødevaresikkerhed, forvaltning af toldkontingenter og overvågningsmekanismen skal være at tilslutte sig den konsensus, der opnås blandt WTO-medlemmerne med henblik på vedtagelse af afgørelserne på den 9. Ministerkonference.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand